Apple teaser for ny serie fra skaberen af Breaking Bad

Apple TV+ gør klar til at slippe noget stort løs. På sin officielle YouTube-kanal har Apple lagt en kryptisk nedtælling ud, og fredag får vi – måske – svaret på, hvad Happiness is Contagious egentlig handler om. Serien er skabt af ingen ringere end Vince Gilligan, manden bag Breaking Bad og Better Call Saul, og alt tyder på, at han igen er ude på at ryste os i vores grundvold.

Serien, der stadig ikke har fået en officiel titel, bliver beskrevet som en psykologisk sci-fi-fortælling og foregår i en alternativ version af nutidens Albuquerque – byen, der også dannede kulisse for Gilligans tidligere mesterværker. Men noget er anderledes denne gang. Meget anderledes.

I den korte teaser, der netop er droppet under navnet Happiness is Contagious, skimtes en poleret, næsten uhyggeligt perfekt overflade, hvor noget ondsindet tydeligvis ulmer lige under facaden. Det ligner science fiction med et twist – og præcis det, man kunne håbe på fra en skaber, der engang forvandlede en kemilærer til narkobaron.

https://www.youtube.com/live/2LCmtPdN_ps?si=WpB699jRN0MwzoMe

I hovedrollen finder vi Rhea Seehorn, der brillerede som Kim Wexler i Better Call Saul. Hun er tilbage i Gilligans univers, og denne gang får hun selskab af blandt andre Karolina Wydra (House, True Blood). Serien er produceret i samarbejde med Sony Pictures Television og blev filmet over syv måneder i New Mexico – en optagelse, der undervejs blev ramt af WGA-strejken i 2023.

Apple har allerede bestilt to sæsoner af serien, og det tyder på, at de har høje forventninger til Gilligans næste kapitel. Indtil videre er det meste stadig pakket ind i mystik, men alt bliver forhåbentlig lidt klarere, når den fulde trailer rammer internettet på fredag.

Indtil da: Glæd dig. For hvis lykke er smitsomt, så er det her måske noget, du ikke vil gå glip af.

Apple teaser for ny serie fra skaberen af Breaking Bad